**NAVODILA ZA IZPOLNJEVANJE UGOVORA ZOPER INFORMATIVNI IZRAČUN AKONTACIJE DOHODNINE OD DOHODKA V NARAVI V OBLIKI DELNIC ALI DELEŽEV V GOSPODARSKI DRUŽBI IZ 12. ODSTAVKA 16. ČLENA ZDOH-2**

Če davčni zavezanec ugotovi, da so podatki v informativnem izračunu akontacije dohodnine nepravilni ali nepopolni, mora v 15 dneh od vročitve informativnega izračuna akontacije dohodnine vložiti ugovor zoper informativni izračun akontacije dohodnine (v nadaljevanju: ugovor).

Informativni izračun akontacije dohodnine se vroča z osebno vročitvijo.

V kolikor davčni zavezanec v zakonskem roku vloži ugovor, ni dolžan poravnati obveznosti po informativnem izračunu akontacije dohodnine.

Zavezanec lahko odda ugovor:

* elektronsko preko eDavkov,
* po pošti ali osebno na finančnem uradu, kjer ima zavezanec stalno prebivališče ali pri kateremkoli finančnem uradu. Če je ugovor poslan priporočeno po pošti, dan oddaje na pošto velja za dan vložitve ugovora. Ugovor, ki je poslan z navadno pošto, pa mora k finančnemu uradu prispeti najpozneje do poteka roka za vložitev ugovora.

Priporočamo uporabo eDavkov.

Davčni zavezanec v ugovoru navede svoje osebne podatke (ime, priimek in naslov), davčno številko ter datum izdaje in številko informativnega izračuna akontacije dohodnine zoper katerega vlaga ugovor.

Davčni zavezanec ugovor vloži tako, da na obrazcu ugovora zoper IIAD, obkroži številko pred ugovornim razlogom in v skladu s tem navodilom izpolni ustrezne rubrike.

Pod 1. točko se vpisuje le podatke o spremembah in dopolnitvah, ki se nanašajo na katerega izmed naslednjih razlogov:

* Datum izplačila dohodka – navede se pravilen datum v obliki DD.MM.LLL;
* Obdobje izplačila dohodka – vpiše se mesec in leto, za katero je bila delnica/delež v družbi izplačan;
* Znesek dohodka – vpiše se pravilen znesek prejete delnice oz. deleža v družbi v EUR.

Razlog ugovora pod 2. točko se uporabi, ko zavezanec meni, da so bili v informativnem izračunu akontacije dohodnine upoštevani pravilni podatki, vendar pa je napačen sam izračun prispevkov za socialno varnost delojemalca oziroma je napačen  izračun akontacije dohodnine. V tem primeru mora davčni zavezanec navesti v katerem delu je izračun napačen.

Pod 3. točko se vpisuje katerikoli drug ugovorni razlog, ki ni naveden predhodno, kot npr. uveljavljanje ugodnosti iz mednarodne pogodbe o izogibanju dvojnega obdavčevanja (tj. oprostitev plačila davka) s strani nerezidenta, če je po mednarodni pogodbi, ki je sklenjena med Slovenijo in državo rezidentstva prejemnika dohodka, dana pravica do obdavčitve le državi rezidentstva prejemnika dohodka (primeri ko je dohodek v naravi v obliki delnic ali deležev v družbi izplačan v povezavi z zaposlitvijo nerezidenta, ki se je v relevantnem obdobju »fizično« izvajala samo v drugi državi, kar pomeni, da je rezident druge države pogodbenice opravljal delo za slovensko podjetje na ozemlju druge države (in ne v Sloveniji).

Ugovoru mora davčni zavezanec priložiti ustrezna relevantna dokazila glede na podane navedbe.

Podrobnejši opis o informativnem izračunu akontacije dohodnine je dostopen v dokumentu »Informativni izračun akontacije dohodnine« na spletni strani [FURS](https://www.fu.gov.si/davki_in_druge_dajatve/podrocja/dohodnina/dohodnina_dohodek_iz_zaposlitve/).